অভিবাসন বাংলাদেশের জন্য একটি গুরুত্বপূর্ণ সেক্টর। ২০১৭ সালে বাংলাদেশে থেকে মোট ১০ লাখ শ্রমিক বিদেশ গিয়েছেন যার মধ্যে ১ লাখ ২১ হাজার নারী শ্রমিক রয়েছেন। বাংলাদেশকে মধ্যম আয়ের দেশে পরিণত করার পেছনে এটি অত্যন্ত গুরুত্বপূর্ণ ভূমিকা পালন করেছে। কিন্তু প্রয়োজনীয় তথ্যের অভাবে অভিবাসনপ্রত্যাশীরা প্রতিনিয়ত প্রতারণার সম্মুখীন হচ্ছেন। ব্র্যাক বিশ্বের অন্যতম উন্নয়ন সংস্থা। ২০০৬ সাল থেকে বাংলাদেশের অভিবাসনপ্রবন জেলাসমূহে নিরাপদ অভিবাসন নিশ্চিত, মানবপাচার প্রতিরোধ এবং সচেতনতা সৃষ্টির লক্ষ্যে মাইগ্রেশন প্রোগ্রাম, ব্র্যাক কাজ করে যাচ্ছে। প্রতিবছর প্রবাস থেকে অনেক মানুষ ফেরত আসে। কিন্তু তাদের বিষয়টি একেবারে উপেক্ষিত থেকে যায়। বিষয়টির গুরুত্ব বিবেচনা করে সম্প্রতি ইউরোপীয়ান ইউনিয়নের অর্থায়নে ও আন্তর্জাতিক অভিবাসন সংস্থা (আইওএম) এর সহযোগিতায় মাইগ্রেশন প্রোগ্রাম, ব্র্যাক ২০১৭ সালে ১০টি জেলায় তার কর্মপরিধি বিস্তৃত করেছে। মাঠ পর্যায়ে মাইগ্রেশন প্রোগ্রাম ইউরোপ ফেরত অভিবাসীদের চিহ্নিতকরণ এবং চাহিদা নিরুপন করে কাউন্সিলিং, প্রয়োজনীয় পরামর্শ ও সেবা প্রাপ্তি বিষয়ে কাজ করে যাচ্ছে। এছাড়াও মাঠ পর্যায়ে মাইগ্রেশন প্রোগ্রাম নিরাপদ অভিবাসন প্রক্রিয়া, বিদেশ থেকে পাঠানো টাকার সঠিক ব্যবহার, সামাজিক ও আইনি সহয়তা প্রদান, মানবপাচার প্রতিরোধ এবং প্রশিক্ষণ ও সালিশের মাধ্যমে অভিবাসীদের অধিকার রক্ষায় কাজ করে যাচ্ছে।